Polițiștii de frontieră din cadrul Punctului de Trecere a Frontierei Calafat au descoperit, în urma unui control efectuat asupra unui mijloc de transport înmatriculat în Bulgaria, mai mulți paleți ce conțineau cantitatea de peste 13.000 de bunuri contrafăcute, constând în articole vestimentare, parfumuri, încălțăminte, produse de marochinări și ceasuri, toate inscripționate cu numele unor mărci cunoscute, fiind astfel susceptibile a fi contrafăcute.
În data de 16.03.2024, în jurul orei 06.00, în Punctul de Trecere a Frontierei Calafat, s-a prezentat pe sensul de intrare în ţară, la volanul unui autocamion, un cetățean bulgar. Acesta transporta coletărie pe ruta Bulgaria-Germania, conform documentelor prezentate.
Cu ocazia efectuării controlului de frontieră asupra mijlocului de transport, poliţiştii au descoperit, în interiorul compartimentului de marfă, mai mulți paleți ce conțineau diverse bunuri.
În urma inventarierii bunurilor, a rezultat cantitatea totală de 13.395 bunuri contrafăcute, constând în articole vestimentare, încălțăminte, parfumerie, produse de marochinărie și ceasuri inscripționate cu numele unor mărci cunoscute, fiind susceptibile a fi contrafăcute.
Produsele, în valoare totală de aproximativ de 4.018.500 lei dacă ar fi fost comercializate ca bunuri de marcă, au fost ridicate în vederea continuării cercetărilor, iar în cauză poliţiştii de frontieră efectuează cercetări sub aspectul săvârşirii infracţiunii de punere în circulaţie a unui produs purtând o marcă identică sau similară cu o marcă înregistrată.